Basel-Am Ring
S Ring-Quartier, offiziell Am Ring, isch ä Stadtteil vo der Schwiizer Stadt Basel. Es lit westlig vom Grossbasler Stadtzentrum.

S Ring-Quartier isch in de 1860er-Johr baut worde. D Hauptstrosse vom Stadtteil, dr Steinering, Spalering, Santihans-Ring, bilde ä ringförmigi Umrahmig vom zentralere, historische Deil vo der Stadt, dr Altstadt und de Vorstedt, und so het s Quartier si Name übercho. D Hüüser si für ä bürgerlig Mittelstand baut worde und sind meistens zwei- bis dreistöckigi Reihehüüser mit Herrschaftsfassade für mehreri Familie.

Zsämme mit em Bachlätte-Quartier wird s zum Spass as Bläächdalbe oder Alumyyniumdalbe—Dalbe isch dr baseldütsch Name vom St. Alban Quartier—bezeichnet.

Statistischs
Fast d Helfti vo de Iiwohner si konfessionslos, dr Räst si vor allem reformiert oder katholisch. Öbbe nüün vo zäh Erwärbsdätige schaffe im Dienstleistigsberiich as Lehrer, im Gsundheitswäse, in dr Verwaltig usw.; vor zwanzig Johr (1985) siis no ä chli weniger as drei Viertel gsi.

56 Prozänt vo de Hüüser si vor 1919 baut worde, dr Aadeil vo chliine Wohnige mit eim oder zwei Zimmer isch mit fast 40% ä chli höcher as dr Durchschnitt (fast 35%) im Kanton Baselstadt.

Gebäud und Sehnswürdigkeite 

 Mariechille
 Église du Sacré-Cœur
 Chiesa di San Pio X
 Die Apostolischi Kapelle
 Basler Mission
 S Anatomische Museum
 S Sportmuseum vo dr Schwiiz

Lingg 

 S statistische Amt vom Kanton Basel-Stadt - Quartierportrait Am Ring

Am Ring